b'\n_START_ARTICLE_\nNidarosin tuomiokirkko\n_START_PARAGRAPH_\nNidarosin tuomiokirkko (norj. Nidarosdom) on kirkkorakennus Trondheimin kaupungissa Norjassa. Sit\xc3\xa4 pidet\xc3\xa4\xc3\xa4n Norjan merkitt\xc3\xa4vimp\xc3\xa4n\xc3\xa4 kirkkona, ja se on Pohjois-Euroopan suurimpia kirkkorakennuksia. Kirkko on Norjan evankelis-luterilaisen kirkon Nidarosin hiippakunnan p\xc3\xa4\xc3\xa4kirkko. Rakennuksen tyyliss\xc3\xa4 on sen pitk\xc3\xa4n rakennusvaiheen vuoksi n\xc3\xa4ht\xc3\xa4vill\xc3\xa4 romaanista ja goottilaista arkkitehtuuria.\n_START_SECTION_\nHistoria\n_START_PARAGRAPH_\nKirkkorakennuksen rakennusty\xc3\xb6t k\xc3\xa4ynnistettiin vuoden 1070 tienoilla, ja ne saatiin p\xc3\xa4\xc3\xa4t\xc3\xb6kseen noin vuonna 1300. Rakennus vaurioitui pahoin vuosien 1327 ja 1531 tulipaloissa. Vuonna 1708 rakennus paloi l\xc3\xa4hes kokonaan, ainoastaan kivisein\xc3\xa4t j\xc3\xa4iv\xc3\xa4t j\xc3\xa4ljelle. Tulipalo raivosi kirkossa taas vuonna 1719 salaman isketty\xc3\xa4 rakennukseen. Suuret kunnostus- ja uudelleenrakennusty\xc3\xb6t aloitettiin kirkossa vuonna 1869. Niit\xc3\xa4 johti alun perin arkkitehti Heinrich Ernst Schirmer, loppuun ne saattoi Christian Christie. Ty\xc3\xb6t saatiin virallisesti valmiiksi vuonna 2001._NEWLINE_Kirkon sininen siluetti on kuvattuna mustaa taustaa vasten norjalaisen black metalia soittavan Mayhem-yhtyeen vuonna 1994 julkaistun De Mysteriis Dom Sathanas-albumin kannessa. Lehdist\xc3\xb6lle antamassaan lausunnossa kahdeksasta Norjassa tapahtuneesta kirkon poltosta vastuun ottanut yhtyeen basisti Varg Vikernes kertoi suunnitelleensa levyn julkaisun aikaan kyseisen kirkon r\xc3\xa4j\xc3\xa4ytt\xc3\xa4mist\xc3\xa4 yhdess\xc3\xa4 yhtyetoverinsa Euronymouksen kanssa. Vikernes kuitenkin murhasi Euronymouksen ennen albumin julkaisua, eik\xc3\xa4 kirkon r\xc3\xa4j\xc3\xa4ytt\xc3\xa4mist\xc3\xa4 koskaan edes yritetty.'